Flere evakuerte i Våler: – Nå må vi bare vente på hva som skjer
Flere er evakuerte i Våler kommune, etter at det har kommet vann inn i Braskereidfoss kraftverk.  Rundt klokken 13.00 opplyste politiet til VG at en av lukene skulle sprenges for å få ut vannet. Nærmere klokken 14.00 sier politiet til VG at de fortsatt vurderer om de skal gjennomføre en sprenging, men at det ikke er tatt en beslutning. Mellom 10–15 husstander i Våler er evakuerte som følge av situasjonen ved Braskereidfoss, det opplyser ordfører May-Liss Sæterdalen.  En feil ved flomlukene i kraftverket gjør at de ikke har åpnet seg som de skal. Dermed har vannet begynt å flomme over dammen og inn i stasjonene, som er fylt med vann.  Nå har politiet bekreftet at de vurderer om de skal gjennomføre sprenging av en luke i kraftverket.  To av de evakuerte er Ingrid Gundersen og samboer Sindre Myrer. De var begge hjemme, da politiet kom på døren rundt klokken 10.30 i dag.  – De forklarte litt om situasjonen og kraftverket, og sa at vi måtte registrere oss som evakuerte oppe i kommunehuset, forteller Gundersen.  – Da var det bare å ta med seg det viktigste.  Gundersen er nå hos foreldrene til Myrer, som også bor i Våler, mens Myrer har dratt på jobb.  – Nå må vi bare vente på hva som skjer, vi er litt spent, forteller hun.  Ifølge ordfører Sæterdalen har kommunen også et evakuerte- og pårørendesenter, hvor innbyggere kan dra for støtte og informasjon.  – Litt ekkelt  Også naboene Line Olsrud og døtrene Alma Olsrud Bråten (12) og Selma Olsrud Bråten (15), fikk politiet på døren i morges og måtte evakuere.  – Da måtte vi pakke med oss litt toalettsaker, klær og medisiner, og reise til kommunehuset og registrere oss, forteller Olsrud.  Siden har hun og døtrene reist til foreldrene til Olsrud, men sier de ikke vet hva som vil skje fremover.  – Vi vet ikke mye, vi fikk bare beskjed om å reise.  – Vi synes det var litt ekkelt.  Olsrud forteller at familien har fulgt nøye med på nyhetene i dag.  – Vi har sett at de nå skal sprenge, men vi vet jo ikke hva det vil si for vannmengden, og om det vil berøre huset vårt.  Nå er planen til familien og være hos foreldrene til Olsrud, frem til de eventuelt får beskjed om at de kan reise hjem.  – Fått beskjed om å ikke dra hjem Det er først og fremst beboere langs elven i Våler som er evakuerte. Hans Erik Vestbye var ute av huset da han ble kontaktet av politiet.  – Jeg har fått beskjed om å ikke dra hjem, sier han.  Vestbye sier han ikke vet hvor lenge han skal være evakuert.  – Det var det ingen som visste noe om.  Vestbye har vært nede og sett på huset, men siden dratt opp til datteren.  – Hun bor 500 meter lenger opp i terrenget, forteller Vestbye.  Er du i nærheten eller vet noe om saken? Tips oss!
10–15 husstander i Våler kommune har blitt evakuert etter at det samlet seg for mye vann i Braskereidfoss kraftverk.  En feil på lukene i kraftverket hindret dem i å åpne seg som planlagt, og vann har begynte å flomme over dammen og inn i stasjonene.  Politiet planlegger å sprenge en luke i kraftverket.  De evakuerte innbyggerne vet ikke hvor lenge de vil være evakuert. 